b'\n_START_ARTICLE_\nMiroslav Tich\xc3\xbd\n_START_PARAGRAPH_\nMiroslav Tich\xc3\xbd (20. marraskuuta 1926 \xe2\x80\x93 12. huhtikuuta 2011) oli t\xc5\xa1ekkil\xc3\xa4inen valokuvaaja. H\xc3\xa4net tunnetaan tuhansista valokuvista, jotka h\xc3\xa4n otti salaa. Kuvausv\xc3\xa4lineen\xc3\xa4 oli pahviputkista, vanerista, t\xc3\xb6lkeist\xc3\xa4 ja vastaavista aineksista itse tehtyj\xc3\xa4 kameroita. Tich\xc3\xbdn valokuvat olivat tuntemattomia ennen kuin niist\xc3\xa4 koottiin n\xc3\xa4yttely vuonna 2004. _NEWLINE_Tich\xc3\xbdn kohteena olivat h\xc3\xa4nen kotikaupunkinsa Kyjovin naiset, joita h\xc3\xa4n kuvasi noin vuosina 1960\xe2\x80\x931985. Kuvien kohteet eiv\xc3\xa4t usein tienneet ett\xc3\xa4 heit\xc3\xa4 kuvattiin. Naiset saattoivat poseerata Tich\xc3\xbdlle, mutta eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 uskoneet Tich\xc3\xbdn kameran toimivan oikeasti. _NEWLINE_Valokuvat kuvaavat ohikiit\xc3\xa4vi\xc3\xa4 v\xc3\xa4l\xc3\xa4hdyksi\xc3\xa4, Pehme\xc3\xa4piirtoisten kuvien alkeellisissa oloissa tehdyt vedokset ovat roskaisia ja vaurioituneita. _NEWLINE_Tich\xc3\xbd oli opiskellut Prahan taideakatemissa. H\xc3\xa4n oli modernistinen maalari, joka maalasi hieman samaan tyyliin kuin Josef \xc4\x8capek. Vuonna 1948 kommunistit kuitenkin ottivat vallan T\xc5\xa1ekkoslovakiassa, ja taideakatemian opiskelijoiden piti maalata nyt haalariasuisia ty\xc3\xb6l\xc3\xa4isi\xc3\xa4 sosialistisen realismin hengess\xc3\xa4. Tich\xc3\xbdn kielt\xc3\xa4ydytty\xc3\xa4 ja j\xc3\xa4tetty\xc3\xa4 taideakatemian h\xc3\xa4net m\xc3\xa4\xc3\xa4r\xc3\xa4ttiin pakolliseen asepalvelukseen._NEWLINE_Palattuaan Kyjoviin asepalveluksen j\xc3\xa4lkeen Tich\xc3\xbd asui vanhempiensa kanssa pienen ty\xc3\xb6kyvytt\xc3\xb6myysel\xc3\xa4kkeen turvin. H\xc3\xa4n jatkoi maalaamista omissa oloissaan. Vaikka h\xc3\xa4nen ty\xc3\xb6ns\xc3\xa4 eiv\xc3\xa4t olleet esill\xc3\xa4, kommunistinen hallinto katsoi h\xc3\xa4nen olevan toisinajatteluja. Tich\xc3\xbd\xc3\xa4 tarkkailtiin, ja h\xc3\xa4nt\xc3\xa4 pyrittiin my\xc3\xb6s normalisoimaan sek\xc3\xa4 pit\xc3\xa4m\xc3\xa4\xc3\xa4n poissa n\xc3\xa4kyvist\xc3\xa4 muun muassa mielisairaalajaksojen avulla. 1960-luvulla h\xc3\xa4n ei en\xc3\xa4\xc3\xa4 piitannut ulkoasustaan vaan pukeutui resuisiin vaatteisiin, eik\xc3\xa4 ajanut partaansa tai leikannut hiuksiaan. N\xc3\xa4ihin aikoihin h\xc3\xa4n alkoi my\xc3\xb6s vaellella kaupungilla kuvaten naisia vaivihkaa kotitekoisilla kameroillaan._NEWLINE_Vuonna 1968 Neuvostoliitto miehitti T\xc5\xa1ekkoslovakian, ja yksityisomaisuus valtiollistettiin. Tich\xc3\xbd h\xc3\xa4\xc3\xa4dettiin ty\xc3\xb6huoneestaan vuonna 1972, ja h\xc3\xa4nen teoksensa heitettiin kadulle. Tich\xc3\xbd lopetti piirt\xc3\xa4misen ja maalaamisen ja keskittyi valokuvaukseen ty\xc3\xb6skennellen ilman ty\xc3\xb6huonetta._NEWLINE_Vuonna 1985 Tich\xc3\xbd j\xc3\xa4tti valokuvauksen ja palasi piirustukseen. H\xc3\xa4n ehti tehd\xc3\xa4 100\xe2\x80\x93200 \xc3\xb6ljymaalausta ja huomattavan m\xc3\xa4\xc3\xa4r\xc3\xa4n piirustuksia.\n_START_SECTION_\nValokuvien tulo julkisuuteen\n_START_PARAGRAPH_\nTich\xc3\xbd kuvasi omaksi ilokseen n\xc3\xa4ytt\xc3\xa4m\xc3\xa4tt\xc3\xa4 kuvia muille, ja vedosti kustakin negatiivista vain yhden vedoksen. Parhaimpia kuvia h\xc3\xa4n liimasi pahville jotteivat ne k\xc3\xa4pristyisi ja toisinaan piirsi pahviin kuvan ymp\xc3\xa4rille. Osa kuvista on vaurioutunut aikojen kuluessa, koska Tich\xc3\xbd ei s\xc3\xa4ilytt\xc3\xa4nyt niit\xc3\xa4 erityisen huolellisesti. Kameroiden ohella my\xc3\xb6s suurennuskoje oli omatekoinen, samoin objektiivit ja linssit, jotka h\xc3\xa4n hioi pleksilevyst\xc3\xa4._NEWLINE_Roman Buxbaum, joka oli tutustunut Tich\xc3\xbdyn lapsena, palasi 1981 kaupunkiin oltuaan maanpaossa Sveitsiss\xc3\xa4. Tich\xc3\xbdn naapurissa asunut perhe oli aina omistanut Tich\xc3\xbdn maalauksia ja piirustuksia, mutta palattuaan Buxbaum huomasi Tich\xc3\xbdn valokuvat, jotka olivat t\xc3\xa4h\xc3\xa4n asti olleet piilossa._NEWLINE_Buxbaum ryhtyi ker\xc3\xa4\xc3\xa4m\xc3\xa4\xc3\xa4n ja suojelemaan Tich\xc3\xbdn jo heikossa kunnossa olevia valokuvia. Buxbaum sai kuvia Tich\xc3\xbdlt\xc3\xa4 itselt\xc3\xa4\xc3\xa4n ja osti niit\xc3\xa4 Jana Hebnarov\xc3\xa1lta, Tich\xc3\xbdn toiselta naapurilta, joka oli pit\xc3\xa4nyt Tich\xc3\xbdst\xc3\xa4 huolta h\xc3\xa4nen \xc3\xa4itins\xc3\xa4 kuoleman j\xc3\xa4lkeen._NEWLINE_Teokset olivat tuntemattomia, kunnes Buxbaum asetti 2004 esille kokoelmassaan olevia valokuvia nykytaiteen biennaaliin Sevillassa. Buxbaum teki h\xc3\xa4nest\xc3\xa4 2004 my\xc3\xb6s dokumenttielokuvan Miroslav Tich\xc3\xbd: Tarzan Retired. Seuraavana vuonna valokuvat palkittiin uutena l\xc3\xb6yt\xc3\xb6n\xc3\xa4 Rencontres d\xe2\x80\x99Arles -valokuvafestivaaleilla Ranskassa. Buxbaum perusti tuolloin Tich\xc3\xbd Oce\xc3\xa1n -s\xc3\xa4\xc3\xa4ti\xc3\xb6n huolentimaan Tich\xc3\xbdn teoksista ja asettamaan niit\xc3\xa4 esille. Samoin 2005 Tich\xc3\xbdn teoksista oli suuri retrospektiivi Z\xc3\xbcrichin taidehallissa, ja Pompidou-keskuksessa 2008._NEWLINE_Vuonna 2010 Tich\xc3\xbdn teoksistaa oli n\xc3\xa4yttely New Yorkissa International Center of Photographyss\xc3\xa4. N\xc3\xa4yttelyss\xc3\xa4 oli sata valokuvaa, Buxbaumin dokumenttifilmi ja vitriineiss\xc3\xa4 p\xc3\xb6lyisi\xc3\xa4 valokuvapinoja, itsetehtyj\xc3\xa4 kameroita ja muita v\xc3\xa4lineit\xc3\xa4._NEWLINE_Tich\xc3\xbd ilmoitti vuonna 2009 ett\xc3\xa4 h\xc3\xa4n ei ole antanut Buxbaumille lupaa hy\xc3\xb6dynt\xc3\xa4\xc3\xa4 ja levitt\xc3\xa4\xc3\xa4 teoksiaan.'